Odločba Komisije

z dne 11. marca 1986

o določitvi metod za merjenje in ocenjevanje proizvodnih lastnosti in metod za napovedovanje genetske vrednosti čistopasemskega plemenskega goveda

(86/130/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 77/504/EGS z dne 25. julija 1977 o čistopasemskem plemenskem govedu [1], kakor je bila nazadnje spremenjena z Aktom o pristopu Grčije, zlasti prve alinee člena 6(1) Direktive,

ker v skladu s prvo alineo člena 6(1) Direktive 77/504/EGS Komisija v skladu s postopkom, določenim v členu 8 zgoraj navedene Direktive, določa metode za merjenje in ocenjevanje proizvodnih lastnosti in metode za napovedovanje genetske vrednosti govedi;

ker so si metode za merjenje in ocenjevanje proizvodnih lastnosti in napovedovanje genetske vrednosti govedi, ki se že uporabljajo v državah članicah, v glavnem podobne;

ker je torej treba nujno približati podrobnosti teh metod, da so rezultati primerljivi;

ker so ukrepi, predvideni s to direktivo, v skladu z mnenjem Stalnega odbora za zootehniko,

SPREJELA NASLEDNJO ODLOČBO:

Člen 1

Za čistopasemsko plemensko govedo se za merjenje in ocenjevanje proizvodnih lastnosti in za napovedovanje genetske vrednosti govedi uporabljajo metode, določene v Prilogi k tej odločbi.

Člen 2

Ta odločba je naslovljena na države članice.

V Bruslju, 11. marca 1986

Za Komisijo

Frans Andriessen

Podpredsednik

[1] UL L 206, 12.8.1977, str. 8.

--------------------------------------------------

PRILOGA

Genetska vrednost govedi se lahko izračuna z uporabo ene ali kombinacije naslednjih metod, pri čemer so vsi rezultati preskusov dostopni:

1. Lastna preizkušnja

(i) Lastna preizkušnja na testni postaji

(a) Naveden mora biti naziv organizacije ali organa, odgovornega za testno postajo, in naziv pristojnega organa za izračunavanje in objavo rezultatov.

(b) Naveden mora biti postopek preizkušnje in število živali vključenih v preizkušnjo.

(c) Jasno je treba navesti naslednje točke:

- pogoji za sprejem živali na testno postajo,

- rezultate proizvodnih lastnosti bikov v pogojih reje pred prihodom na testno postajo, če so ti rezultati uporabni,

- podatki o lastniku in najvišja starost mladih bikov vključenih na testno postajo v času preizkusa in razpon starosti bikov znotraj primerjalne skupine na postaji,

- trajanje prilagoditvenega in testnega obdobja na postaji,

- krmni obrok in način krmljenja.

(d) Za kontrolirane lastnosti; kontrolirati je treba najmanj telesno maso. Pri mesnih pasmah je treba kontrolirati še konzumacijo in omišičenost.

(e) Metoda, ki se uporablja za napovedovanje genetske vrednosti mora biti nepristranska. Genetska vrednost testiranih bikov mora biti navedena kot plemenska vrednost ali kot primerjava z vrstniki za vsako lastnost.

(ii) Lastna preizkušnja v pogojih reje

Lastna preizkušnja se lahko izvede zunaj postaje, če je mogoče v skladu z uveljavljenimi zootehniškimi načeli ob koncu preizkušnje napovedati plemensko vrednost.

2. Kontrola mlečnosti in napoved plemenske vrednosti ženskih živali za lastnosti mlečnosti

Evidence mlečnosti, ki se uporabljajo za napoved plemenske vrednosti ženskih živali, je treba pridobiti v okviru uradnega sistema kontrole mlečnosti v skladu s standardi, ki jih določa Mednarodni odbor za kontrolo proizvodnosti živali za proizvodnjo mleka.

Treba je navesti ime organizacije ali organa, odgovornega za izračunavanje in objavo rezultatov.

Podatki o mlečnosti, ki se uporabljajo pri določanju plemenske vrednosti ženskih živali, morajo:

- za izračunavanje imeti standardno laktacijo 305 dni,

- biti prilagojeni vsem pomembnim okoljskim vplivom na ustrezen način.

Metoda, ki se uporablja za oceno genetske vrednosti mora biti nepristranska in rezultati morajo biti izraženi kot predvidena razlika ali plemenska vrednost s pripadajočimi ocenami točnosti za vse zadevne lastnosti.

Navesti je treba podrobni opis uporabljene metode ali se nanj sklicevati. Treba je opredeliti ocenjene lastnosti in navesti osnovne statistične parametre in standardno deviacijo lastnosti ter datum izračuna.

3. Preizkušnja potomcev

(a) Naveden mora biti naziv organizacije ali organa, odgovornega za testno postajo, in naziv pristojnega organa za izračunavanje in objavo rezultatov.

(b) Genetska vrednost plemenjaka se izračuna tako, da se oceni kakovost primernega števila potomcev glede na:

(i) Lastnosti mlečnosti:

- treba je navesti podrobni opis metode preizkušnje potomcev ali se nanj sklicevati,

- potomke se ne smejo selektivno izbrati ali selektivno obravnavati,

- prve laktacije se morajo uporabiti, poznejše laktacije pa se smejo uporabiti; podatki o laktaciji zajemajo lahko največ 305 dni in so pridobljeni v skladu z uradnim sistemom o evidencah mlečnosti v skladu s standardi, ki jih določi Mednarodni odbor za kontrolo proizvodnosti živali za proizvodnjo mleka,

- pri določanju plemenske vrednosti ali predvidenih razlik je treba z ustreznimi postopki odstraniti druge vplive razen genetske vrednosti plemenjaka,

- pri izračunu plemenskih vrednosti ali predvidenih razlik se upoštevajo količina in sestava proizvedenega mleka ali drugi ustrezni podatki,

- če so na voljo podatki o plodnosti in preživitvena sposobnost potomcev, se le-ti objavijo,

- metoda, ki se uporablja za oceno plemenskih vrednosti ali predvidenih razlik mora biti nepristranska,

- rezultati se morajo objaviti v obliki predvidenih razlik ali plemenskih vrednosti s pripadajočimi ocenami točnosti za glavne zabeležene proizvodne lastnosti. Ovrednotene lastnosti je treba opredeliti, navesti je treba osnovne statistične parametre in standardno deviacijo lastnosti ter datum izračuna.

(ii) Lastnosti mesnatosti:

- treba je navesti ali se sklicevati na podrobni opis metode preizkušnje potomcev,

- potomci se ne smejo selektivno izbrati ali selektivno obravnavati,

- priznajo se štiri vrste preizkusov potomcev:

A. centralna preizkušnja potomcev v specializiranih enotah;

B. preizkušnja potomcev v kooperacijskih rejah za komercialno prirejo govejega mesa;

C. analiza podatkov zbranih v pogojih reje za plemenske in/ali komercialne črede. Potomce je treba porazdeliti med črede tako, da je možna ustrezna primerjava bikov;

D. podatki sistematične raziskave, ki so zbrani pri označenih potomcih v prostorih za prodajo ali zakol.

Pri metodah A in B je treba mlade živali naključno izbrati ter jih zbrati v skupine vrstnikov, ki so uravnotežene glede na testirane bike. Pri metodah C in D je treba uporabiti vse ustrezne podatke za napoved plemenske vrednosti bikov.

- bike za preizkušnjo potomcev je treba uporabiti naključno v čredah, iz katerih se načrtuje izbiranje potomcev za preizkušnjo,

- pri določanju plemenske vrednosti je treba z ustreznimi postopki odstraniti druge vplive razen genetske vrednosti plemenjaka,

- lastnosti klavnega trupa (kadar so del selekcijskega programa) in njegova kakovost ter drugi ustrezni podatki se upoštevajo pri izračunu plemenskih vrednosti,

- če so na voljo podatki o plodnosti in preživitveni sposobnosti potomcev, se le-ti objavijo,

- metoda, ki se uporablja za ocenjevanje plemenskih vrednosti, mora biti nepristranska,

- rezultate je treba čim dlje objavljati v obliki predvidene razlike ali plemenskih vrednosti s pripadajočimi ocenami točnosti za glavne zabeležene lastnosti. Treba je opredeliti ovrednotene lastnosti, navesti osnovne statistične parametre in standardno deviacijo lastnosti ter datum izračuna.

--------------------------------------------------